বাংলার উন্নয়নের জন্য বিজেপির কাছে রোডম্যাপ আছে, ঘোষণা মোদির

কলকাতা: দীর্ঘদিনের প্রতীক্ষার অবসান। শুক্রবার মোদির হাত ধরে মেট্রোর নতুন তিনটে রুটের উদ্বোধন হল। এরপর দমদমের সভা থেকে তৃণমূলকে কড়া ভাষায় আক্রমণ শানালেন নরেন্দ্র মোদি (Narendra Modi)। আসন্ন বিধানসভা নির্বাচনে বাংলায় সরকার গড়ার ডাক দিলেন নমো। তিনি বলেন, বাংলার গৌরবময় অতীত ফেরাতে তৃণমূলকে সরান। একসঙ্গে বলতে হবে, তৃণমূলকে সরাও। বাংলাকে বাঁচাও। পাশাপাশি এদিন ২৬-এর নির্বাচনের সুর বেঁধে দিলেন। বলেন, ‘বাঁচতে চাই, তাই বিজেপি চাই!’

মোদি বলেন, ‘যত দিন বাংলায় তৃণমূলের সরকার থাকবে, তত দিন বাংলায় উন্নয়ন থমকে থাকবে’। বাংলায় উন্নয়নের জোয়ার আনতে তৃণমূলের বিসর্জন, ২৬-এ ক্ষমতায় আসবে বিজেপি। মোদি বলেন, ‘‘বাংলায় বিজেপির সরকার বানান। ভাজপা শ্যামপ্রসাদ মুখোপাধ্যায়ের স্বপ্নের বাংলা বানিয়ে দেব। বিকশিত বাংলা, মোদির গ্যারান্টি। বাংলার উন্নয়নের জন্য বিজেপির কাছে রোডম্যাপ আছে। কিন্তু তৃণমূলের নেই। তৃণমূল উন্নয়নের শত্রু। তার সাক্ষী এই দমদমের মানুষও। স্মার্ট সিটি মিশনে এখানকার অনেক উন্নতি হতে পারত। কিন্তু তৃণমূলের সরকার সেই প্রকল্পে যুক্ত হল না। তৃণমূলের কাজ হল, যে কোনও উপায়ে পশ্চিমবঙ্গে কেন্দ্রীয় প্রকল্পের রূপায়ণ আটকানো। তাই আপনারা এখানেও বিজেপিকে একবার সুযোগ দিয়ে দেখুন।’’

আরও পড়ুন: ‘একবারও মুখ্যমন্ত্রীর নাম করলেন না মোদি’, প্রধানমন্ত্রীকে নিশানা তৃণমূলের

এদিনের সভায় মোদি ভাষণে প্রতি ছত্রে ছত্রে তৃণমূলকে চাঁচাছোলা ভাষায় আক্রমণ করেছেন। তিনি বলেন, তৃণমূল থাকলে বাংলার বিকাশ অবরুদ্ধ থাকবে। জনতার কাছে প্রকল্পের সমস্ত সুবিধা পৌঁছানোর জন্য প্রয়োজন, বাংলায় বিজেপি সরকার। তৃণমূল যাবে, বিজেপি আসবে। আজ বাংলায় সত্যি নতুন আলোর প্রয়োজন। সত্যিই পরিবর্তনের প্রয়োজন। ১৫ বছর আগে বাংলায় পরিবর্তনের সিদ্ধান্ত নিয়েছিলেন মা-মাটি-মানুষের ওপর ভরসা করে। কিন্তু পরিস্থিতি আগের থেকেও খারাপ হয়েছে। যুবদের ভবিষ্যৎ খারাপ, নারীদের ওপর অত্যাচার, আইনশৃঙ্খলার অবনতি সব হয়েছে। তৃণমূল থাকলে বাংলার বিকাশ অবরুদ্ধ থাকবে। তিনি আরও বলেন, এখান থেকে অনুপ্রবেশকারীদের তাড়াতে হবে কি না? কে তাড়াবে? বিজেপি তাড়াবে।বিজেপিকে জেতান। বিজেপিকে ভোট দিন। অনুপ্রবেশকারীরা বাংলা ছেড়ে পালাবে।

অন্য খবর দেখুন